Paneel bekyk minimumloonAdjunkpresident Cyril Ramaphosa. Foto: Siyabulela Duda, departement van kommunikasie Ramaphosa, voorsitter van die komitee van hoofde van die nasionale raad vir ekonomiese ontwikkeling en arbeid (Nedlac), het sewe mense aangewys om op die paneel te dien. Ronnie Mamoepa, woordvoerder van die presidensie, het in ŉ verklaring gesê die paneel is aangewys in reaksie op pres. Jacob Zuma se versoek tydens sy staatsrede in Junie 2014 waarin hy Nedlac versoek het om aandag te gee aan lae lone, loonongelykhede, die nasionale minimumloon en gewelddadige en uitgerekte stakings. Volgens Mamoepa sal die paneel ŉ gepaste nasionale minimumloon voorstel wat die “waardigheid van die meeste Suid-Afrikaners sal herstel” en die uitdagings van armoede sal aanspreek. Die paneel sal onder voorsitterskap van prof. Imraan Valodia, ŉ deeltydse lid van die mededingingstribunaal en ŉ kommissaris op die kommissie vir diensvoorwaardes, gelei word. Ander lede van die paneel is Mamokete Lijane, dr. Debbie Collier, prof. Murray Leibbrandt, Ayabonga Cawe, dr. Siphokazi Koyana en dr. Patrick Belser. “Adj.pres. Ramaphosa bedank die paneellede daarvoor dat hulle hulself beskikbaar gestel het om hierdie belangrike nasionale taak uit te voer en wens hulle alle sterkte toe,” het Mamoepa gesê.